Օսկար Սոնեջի

**Օսկար Սոնեջի Մասանդ** (, , ), հնդկական ծագմամբ անդորրացի ֆուտբոլիստ, կիսապաշտպան։ Համարվում է Անդորրայի ֆուտբոլի պատանեկան հավաքականի (մինչև 17 տարեկաններ) գլխավոր մարզիչը։

1997 թվականին նա սկսում է իր կարիերան «Անդորրա» ակումբի կազմում։ 2001 թվականին նա հանդես է գալիս «Սան Ժուլիա» ակումբի կազմում, իսկ 2002 թվականին համարվում էր «Սեո դե Ուրժել» ակումբի ֆուտբոլիստը։ 2003 թվականից 2008 թվականը հանդես է եկել «Անդորրա» ակումբի կազմում։ 2008 թվականին տեղափոխվել է «Սանտա Կոլոմա» և ակումբի հետ միասին երկու անգամ դարձել է չեմպիոն և Անդորրայի գավաթի դափնեկիր։ 2012 թվականին դառնում է «Լուզիտանս» ակումբի ֆուտբոլիստը, որի կազմում դառնում է առաջնության չեմպիոն և սուպերգավաթի դափնեկիր։ Եվրոգավաթային մրցաշարերում մասնակցել է 10 հանդիպման։

Անդորրայի ազգային հավաքականի կազմում Սոնեջին ռեկորդակիր է համարվում անցկացրած հանդիպումների քանակով։ Նրա հաշվին կա 105 հանդիպում և հեղինակած 4 գոլ։

## Կենսագրություն
### Ակումբային կարիերա

1996 թվականից 2001 թվականը եղել է «Անդորրա» ակումբի ֆուտբոլիստը, որը հանդես էր գալիս Իսպանիայի ցածրագույն դիվիզիոններում։ 1997-98 թվականների մրցաշրջանում անցկացրել է 11 հանդիպում։ 2001-02 թվականների մրցաշրջանում հանդես է եկել «Սան Ժուլիա» ակումբի կազմում՝ Անդորրայի առաջնությունում։ Օսկարը մասնակցություն է ունեցել Ինտերտոտոյի գավաթի խաղարկության առաջին փուլի շրջանակներում կայացած «Կոլրեյնի» դեմ խաղին։ Երկու խաղերի արդյունքում «Սան Ժուլիան» զիջում է մրցակցին։ Հետո Օսկարը վերադառնում է «Անդորրա»։ 2002-03 թվականների մրցաշրջանի առաջին մասը Սոնեջին անցկացնում է «Սեո դե Ուրժել» ակումբի կազմում, ինչից հետո կրկին համալրում է «Անդորրայի» կազմը։

2008 թվականի ամռանը Սոնեջին դառնում է «Սանտա Կոլոմայի» ֆուտբոլիստը։ 2008 թվականի հուլիսին նա երկու խաղ է անցկացնում Չեմպիոնների Լիգայի որակավորման փուլի շրջանակներում ընդդեմ «Կաունասի»։ 2008-09 թվականների մրացշրջանում ակումբի հետ միասին դառնում է Անդորրայի առաջնության արծաթե մրցանակակիր և Գավաթի դափնեկիր։

2009 թվականին որպես ֆիզպատրաստության մարզիչ աշխատել է «Սանտա Կոլոմաում» և Անդորրայի պատանեկան հավաքականում։ 2009 թվականի հոկտեմբերին Օսկարը ուներ հնարավորություն հնդկական «Չյորչիլ Բրազերս» տեղափոխվելու համար։ 2009-10 թվականների մրցաշրջանում Սոնեջին չորս խաղ է անցկացնում Անդորրայի առաջնությունում, իսկ ակումբը չեմպիոն է դառնում։

2010 թվականի հուլիսին Սոնեջին մեկ խաղ է անցկացնում Չեմպիոնների լիգայի որակավորման փուլում կայացած «Բիրկիրկարայի» դեմ։ Երկու խաղերի հաշվարկով «Սանտա Կոլոման» չի անցնում հաջորդ փուլ։ 2010-11 թվականների մրցաշրջանում ակումբի հետ միասին նա երկրորդ անգամն անընդմեջ դառնում է առաջնության չեմպիոն։ 2011 թվականի հունիսին Սոնեջին մեկ հանդիպման է մասնակցում Չեմպիոնների Լիգայի որակավորման փուլի շրջանակներում։ Այս անգամ էլ նրանց չի հաջողվում անցնել մյուս փուլ։ 2011-12 թվականների մրցաշրջանում «Սանտա Կոլոման» դառնում է Անդորրայի առաջնության արծաթե մեդալակիր և իրենից առաջ է թողնում միայն «Լուզիտանսին»։ Այդ մրցաշրջանում նրանք նաև դառնում են Անդորրայի գավաթի դափնեկիր։ 2012 թվականի հուլիսին Օսկարը մասնակցում է խորվաթական «Օսիեկա» ակումբի դեմ Եվրոպայի Լիգայի որակավորման փուլի շրջանակներում կայացած խաղին։ Անդորրացիները երկու խաղերի ընդհանուր 4-1 հաշվով պարտվում են վերջինիս։

2012-13 թվականների մրցաշրջանը Սոնեջին մեկնարկում է «Լուզիտանս» ակումբում, որի հետ այդ մրցաշրջանում դառնում է Անդորրայի չեմպիոն։ Սոնեջին այդ մրցաշրջանում անցկացնում է 9 խաղ։ 2013 թվականի հուլիսին անդորրացի ֆուտբոլիստը մասնակցում է Եվրոպայի լիգայի որակավորման փուլում կայացած «Ստրեյմուրի» դեմ երկու խաղերին։ «Լուզիտանսը» այդ խաղերում զիջում է մրցակցին, իսկ Սոնեջին երկու խաղերում էլ դեղին քարտ է ստանում։ 2013 թվականի սեպտեմբերին ակումբի հետ միասին նա դառնում է Անդորրայի սուպերգավաթի դափնեկիր։

2013-14 թվականների մրցաշրջանի երկրորդ մասը Սոնեջին անցկացնում է «Անդորրա» ակումբի կազմում, որտեղ նա մասնակցելով 26 հանդիպման դառնում է 3 գոլի հեղինակ։ Մրցաշրջանի ավարտից հետո նա վերադառնում է «Լուզիտանս»։ 2014-15 թվականների մրցաշրջանում անդորրացի ֆուտբոլիստը առաջնությունում մասնակցում է 12 հանդիպման և դառնում է երկու գոլի հեղինակ։ Առաջնությունը ակումբը ավարտում է մրցաշարային աղյուսակում երկրորդ հորիզոնականը զբաղեցնելով։ Անդորրայի գավաթի խաղարկություն Սոնեջին մասնակցում է երկու խաղի և դառնում է մեկ գոլի հեղինակ։ 2015 թվականի հուլիսին Սոնեջին մասնակցում է Եվրոպայի Լիգայի որակավորման փուլի շրջանակներում կայացած անգլիական «Վեստ Հեմ Յունայթեդի» դեմ արտագնա խաղին։

2015 թվականի ամռանը Սոնեջին կրկին դառնում է «Սան Ժուլիայի» ֆուտբոլիստը։ Ակումբի կազմում անդորրացի ֆուտբոլիստը դառնում է առաջնության բրոնզե մեդալակիր և հասնում է մինչև Անդորրայի գավաթի խաղարկության եզրափակիչ, որտեղ նրանք զիջում են «Էնգորդանին»։

### Կարիերան հավաքականի կազմում
Անդորրայի ազգային հավաքականը կազմավորվում է 1996 թվականին և շուտով դրանից հետո հավաքականի գլխավոր մարզիչ Մանոել Միլուիրը սկսում է հրավիրել Սոնեջիին ազգային հավաքական։ Այդ ժամանակ Օսկարը 21 տարեկան էր։ Անդորրայի հավաքականը համարվում է համաշխարհային ֆուտբոլի աութսայդերներից մեկը։

1997 թվականի հունիսի 22-ին Սոնեջին իր նորամուտն է նշում Անդորրայի հավաքականի կազմում՝ ընդդեմ Էստոնիայի ազգային հավաքականի։ Երեք տարի անց Լատվիայի հավաքականի դեմ կայացած ընկերական խաղում Սոնեջին իր առաջին գոլն է հեղինակում հավաքականի կազմում։ 1998 թվականի հունիսի 24-ին մասնակցում է Ադրբեջանի հավաքականի դեմ կայացած խաղին։ Խաղն ավարտվում է գոլազուրկ ոչ-ոքիով, իսկ ակումբին պատմության մեջ առաջին անգամ հաջողվում է չպարտվել։

2000 թվականի Եվրոպայի առաջնության ընտրական մրցաշարում Սոնեջին մասնակցում է բոլոր 10 խաղերին։ 2000 թվականի փետրվարին Սոնեջին հայտավորվում է Ռոթմանս մրցաշարի համար։ Այնտեղ նա մասնակցում է երեք խաղի։ Անդորրան զբաղեցնում է երեք երրորդ հորիզոնականը խմբում՝ զիջելով Ալբանիային և Մալթային։ Մալթայի դեմ կայացած խաղում Սոնեջին աչքի է ընկնում հեղինակած գոլով։ 2002 թվականի աշխարհի առաջնության որակավորման փուլում անդորրացի ֆուտբոլիստը մասնակցություն է ունենում բոլոր 10 խաղերում։

2004 թվականի Եվրոպայի առաջնության ընտրական մրցաշարում Սոնեջին մասնակցում է ութ հանդիպման։ 2006 թվականի աշխարհի առաջնության որակավորման փուլի շրջանակներում Անդորրայի հավաքականը վաստակում է 5 միավոր և այդ արդյունքը համարվում է հավաքականի համար լավագույնը բոլոր ընտրական մրցաշարերի պատմության մեջ։ Այդ ժամանակ հավաքականը մեկ անգամ հաղթել էր Մակեդոնիայի ազգային հավաքականին և երկու անգամ ոչ-ոքի է ավարտել կրկին Մակեդոնիայի և Ֆինլանդիայի հավաքականների դեմ խաղերը։ Սոնեջին մասնակցել է բոլոր 12 խաղերին, իսկ Հայաստանի ազգային հավաքականի դեմ կայացած խաղում, Օսկարը ինքնագոլի հեղինակ է դառնում։ 2006 թվականին Սոնեջին, որպես Անդորրայի ազգային հավաքականի թմավագ մասնակցում է ՖԻՖԱ-ի կողմից անցկացվող տարվա լավագույն ֆուտբոլիստ մրցանակի քվեարկության փուլին և քվերակում է Զինեդին Զիդանի օգտին։

2008 թվականի Եվրոպայի առաջնության որակավորման փուլում Օսկար Սոնեջին մասնակցում է կայացած 12 խաղերից 11-ին։ 2010 թվականի Եվրոպայի առաջնության որակավորման մրցաշարում Սոնեջին մասնակցում է արդեն կայացած 10 խաղերից յոթին։ Ղազախստանի ազգային հավաքականի դեմ խաղում Սոնեջին հեղինակում է Անդորրայի հավաքականի երրորդ գոլը այդ խաղում։ 2012 թվականի Եվրոպայի առաջնության որակավորման փուլում Սոնեջին անցկանցում է չորս հանդիպում։ 2013 թվականի օգոստոսի 14-ին Մոլդովայի հավաքականի դեմ ընկերական խաղում, Սոնեջին գրավում է Սերգեյ Պաշենկոյի պաշտպանած դարպասը։ 2014 թվականի աշխարհի առաջնության ընտարական մրցաշարում Սոնեջին մասնակցել է երկու խաղի։

Նրա վերջին ընտրական մրցաշարն է դառնում Եվրոպայի 2016 թվականի առաջնության որակավորման փուլը, որում նա Սոնեջին մասնակցում է յոթ հանդիպման։ Իր վերջին խաղը հավաքականի կազմում Սոնեջին անցկացնում է 2015 թվականի նոյեմբերի 12-ին կայացած Սենթ Քիթս և Նևիսի ազգային հավաքականի դեմ։

Օսկար Սոնեջին հանդես է եկել ազգային հավաքականի կազմում, որպես թմավագ։ Անդորրայի հավաքականի կազմում ընդհանուր հաշվարկով նա անցկացրել է 105 հանդիպում և դարձել է 4 գոլի հեղինակ։ Նա ռեկորդակիր է համարվում հավաքականի կազմում անցկացրած խաղերի քանակով և երկրորդն է լավագույն ռմբարկուների ցանկում. նա զիջում է միայն Իլդեֆոնս Լիմային (նրա հաշվին կա 11 գոլ)։

### Մարզչական կարիերա
2015 թվականին Սոնեջին Էլեյ Կազալսի հետ միասին գլխավորում է մինչև 17 տարեկանների Անդորրայի պատանեկան հավաքականը։ 2017 թվականին Սոնեջին պատանեկան հավաքականին հասցնում է Մալթայում ընթացող ՈՒԵՖԱ-ի կողմից անցկացվող մրցաշարին։ Անդորրացիները հաղթում են Ջիբլարթարի և Մալթայի հավաքականներին և ոչ-ոքի է խաղում Հայաստանի հավաքականի հետ։

## Անձնական կյանք
Սոնեջին ունի հնդկական արմատներ, նրա ծնողները ապրում են Մումբային։ Աշխատում է, որպես ապահովագրական գործակալ։

## Ծանոթագրություններ

## Արտաքին հղումներ
* 
* Էջը ''RSSSF'' կայքում
* 
* 
* ()

Կատեգորիա:Անդորրայի հավաքականի ֆուտբոլիստներ
Կատեգորիա:Անդորրացի ֆուտբոլիստներ
Կատեգորիա:Տղամարդկանց ֆուտբոլի կիսապաշտպաններ